ሕገወጥ የሰዎች ዝውውርን ለመግታት የሚደረገው ጥረት ተጠናክሮ መቀጠሉን  ም/ጠ/ሚኒስትር ደመቀ መኮንን ገለጹ
ምክትል ጠቅላይ ሚኒስተሩ በተለይ ከዋልታ ኢንፎርማሽን ማዕከል ጋር ባደረጉት ቃለምልልስ እንዳስታወቁት  በተለያዩ አገራት ለአደጋ የተጋለጡ ዜጎችን  ወደ አገራቸው የመመለስ ተግባር ትኩረት ተሰጥቶ እየተሰራ ነው።ከስደት ተመላሾች ወደ ማህበራዊ መሰረታቸው ገብተው በአገራቸው ቀጣይ ህይወታቸውን በተረጋጋ መንገድ እንዲመሩ ለማስቻል የተለያዩ የድጋፍና የስልጠና  ስራዎች ተሰርተዋል ያሉት ምክትል ጠቅላይ ሚኒስትሩ  ከአንድ ዓመት በፊት ከሳውዲ አረቢያ ተመላሾችን በስኬት ማስመለስ መቻሉን ጠቁመዋል።ምክትል ጠቅላይ ሚኒስትሩ አያይዘውም በተወሰነ ቁጥር  ከየመን፣ ከሊቢያና ከደቡብ አፍሪካ ተመላሾችንም  በተገቢው መንገድ በመቀበል ወደ ማሕበራዊ መሰረታቸው እንዲቀላቀሉ የማድረግ ስራ እየተሰራ መሆኑን ጠቁመዋል።ለረጅም ዓመታት በተለያዩ አገራት በተለየ ማህበራዊ መሰረት ይኖሩ የነበሩ ኢትዮጵያዊያን ወደ አገራቸው በሚመለሱበት ጊዜ የተለያዩ ችግሮች እንደሚያጋጥሟቸው በመገንዘብ በተለያየ ደረጃ ስልጠና መሰጠቱንም አቶ ደመቀ ተናግረዋል።እንደ ምክትል ጠቅላይ ሚኒስትሩ ገለጻ ከተመላሾች መካከል ወደ ስኬት ጎዳና የገቡ፣  በመካከለኛ የስኬት ጉዞ ላይ ያሉና በተገቢው መንገድ ወደስራ ያልገቡ መኖራቸውን ጠቁመው ሁሉም ከስደት ተመላሾች በዋናው የማህበረሰብ ልማት ስትራቴጂ ማዕቀፍ ስር ድጋፍ የሚያገኙበት መንገድ ተመቻችቷል ብለዋል።ከስደት ተመላሾች በዚሁ  ማዕቀፍ ውስጥ ተጠቃሚ የማድረጉ ተግባር በሚቀጥለው ዓመትም ተጠናክሮ እንደሚቀጥል የገለጹት ምክትል ጠቅላይ ሚኒስትሩ አገራቸው ከገቡ በኋላም የተረጋጋ ሕይወት እንዲኖራቸው  ከማህበረሰቡ ጋር የማስተሳሰር ስራ መሰራቱን ገልጸዋል።ከዚህ አንጻር የተገኘው ውጤት ከቦታ ቦታና  ከክልል ክልል የሚለያይ ቢሆንም ብዙዎች  የተገኘውን  አጋጣሚ ተጠቅመው ስኬታማ መሆን ችለዋል ያሉት ምክትል ጠቅላይ ሚኒስትር ደመቀ በአንዳንደ አካባቢዎች  የአካባቢው አመራር ትኩርት ሰጥቶ ድጋፍ ባለማድረጉ  ወደ ስራ ያልገቡ እንዳሉም ጠቁመዋል።አቶ  ደመቀ አያይዘውም ሕገወጥ የሰዎች ዝውውርን በዘላቂነት ለመፍታትና በተለያዩ አገራት የሚኖሩ ዜጎችን መብት ለማስጠበቅ መንስት በዘላቂነት የተለያዩ ስራዎችን ነው ብለዋል።ስደትን መከላከል፣ በአገር ሰርቶ የመለወጥ አስተሳሰብን ማስረጽንና  የድርጊቱን  አከናዋኝ ደላሎች ላይ ሕጋዊ እርምጃ መውሰድ መንግስት ትኩረት ከሰጠባቸው ተግባራት መካከል ተጠቃሽ ናቸው ብለዋል።በአገር ውስጥ ሰርቶ  ለመኖር የሚያስቸሉ ነገሮችን የማሳየት፣  መንገድ የመምራት፣ ስራ ፈጣሪነትን በማሳደግና ከመንግስት የሚደረጉ የብድርና ሌሎች ድጋፎችን በማሳየት በአገር  ውስጥ የመለወጥ  አስተሳሰብን የማስረጽ ስራ እየተሰራ መሆኑንም ገልጸዋል።በሕብረተሰቡ ዘንድ የአስተሳሰብ ለውጥን  ለማምጣት  የማህበረሰብ ንቅናቄ  እቅድ ወጥቶ እየተሰራ እንደሆነ የጠቆሙት  ምክትል ጠቅላይ ሚነስተትሩ ሕገወጥ የሰዎች ዝውውርን መከላከልን መሰረት ያደረጉ የተለያዩ ስራዎች ተከናውነዋል ብለዋል።በአገር ውስጥም ሆነ በሌላው ዓለም የዘረጉትን መረብ  ለመበጣጠስ የተጠናከረ ስራ እየተከናወነ መሆኑንም  አቶ ደመቀ ገልጸዋል።የሕገወጥ የሰዎች ዝውውር አሳላጮችና መሪዎች  መረብ የተወሳሰበ፣  ከመንደር እስከ ዓለም አቀፍ ድረስ የተዘረጋ መሆኑን ተናግረዋል።ምክትል ጠቅላይ ሚኒስትሩ አያይዘውም   ገንዘብ ለማግኘት የሌለን ነገር እንዳለ አድረገውና የማይጨበጥን ዓለም የተጨበጠ አስመስለው ወጣቶችን በማማለል ለአደጋ የሚዳርጉ ደላሎችን የማስወገድ ተግባርም እየተከናወነ መሆኑን ተናግረዋል።መንግስት በውጭ አገር የዜጎች ስምሪት ሕጋዊነትን ለማስተካከል የሚያስችል ስርዓት እየዘረጋ መሆኑንም አቶ ደመቀ ተናግረዋል።ሕገወጥ የሰዎች ዝውውር  ከባድ ወንጀል ሆኖ እንዲወሰድና በሕገወጥ የሰዎች ዝውውር የሚሳተፉ ሕግን የሚተላለፉ ሰዎች ባግባቡ በሕግ ለመቅጣት የሚያስችል ረቂቅ ሕግ መውጣቱን ተናግረዋል።ረቂቅ አዋጁ የወንጀሉን ክብደት፣ ይህንን የሚመሩ አካላት የሚኖራቸው ሚናና ተጠያቂነትን እንደሚያመላክት ጠቁመው   በወንጀሉ  ሰለባ የሆኑ ዜጎችን መርዳት የሚያስችል አሰራር ማካተቱን  አቶ ደመቀ ተናግረዋል። 